b'\n_START_ARTICLE_\nJacopo Corsi\n_START_SECTION_\nFam\xc3\xadlia\n_START_PARAGRAPH_\nFill de Giovanni di Jacopo i d\'Alessandra di Simone della Gherardesca. El 1595 es va casar amb Laura di Lorenzo Corsini, amb un dot de 10.600 escuts. Va tenir dos fills, Lorenzo i Giovanni. Va heretar el t\xc3\xadtol de Marqu\xc3\xa8s de Caiazzo.\n_START_SECTION_\nCameratas\n_START_PARAGRAPH_\nInicialment va formar part de les reunions de la Camerata Florentina del Comte Giovanni Bardi, on hi participaven diversos intel\xc2\xb7lectuals com l\'escriptor i poeta Ottavio Rinuccini, Giulio Caccini (m\xc3\xbasic, compositor i  cantant) Piero Strozzi (noble, compositor aficionat), Emilio de\' Cavalieri (compositor i organista), Jacopo Peri (compositor, organista i cantant), i els dos m\xc3\xa9s te\xc3\xb2rics, Girolamo Mei (fil\xc3\xb2sof, fil\xc3\xb2leg, historiador recordat pels seus treballs de musicologia) i Vincenzo Galilei (gran te\xc3\xb2ric del canvi cap a la m\xc3\xbasica del Barroc i pare de l\'astr\xc3\xb2nom Galileo Galilei). A partir de 1590 i sobretot en marxar Bardi a Roma, les reunions van seguir a casa del mateix Corsi (camerata Corsi), que de fet era rival d\'en Bardi. En aquesta "camerata" les discussions tenien un car\xc3\xa0cter menys te\xc3\xb2ric i s\'orientaven a realitzar activitats musicals concretes. El grup partia de l\'opini\xc3\xb3 que a l\'antiga Gr\xc3\xa8cia, les trag\xc3\xa8dies eren cantades, i que per reproduir la m\xc3\xbasica grega calia trobar un tipus d\'emissi\xc3\xb3 vocal que fos una barreja de m\xc3\xbasica  i paraula, que van definir com a "recitar cantando".\n_START_SECTION_\nLa primera \xc3\xb2pera\n_START_PARAGRAPH_\nAmb el finan\xc3\xa7ament de Corsi es va crear Dafne considerada com la primera \xc3\xb2pera de la hist\xc3\xb2ria, amb text d\'Ottavio Rinuccini i m\xc3\xbasica de Jacopo Peri i del mateix Corsi, que en va compondre dues \xc3\xa0ries: Non curi la mia pianta i Bella ninfa fuggitiva._NEWLINE_Es va compondre l\'hivern de 1594 i representar p\xc3\xbablicament al palau de Corsi durant el carnaval de 1598, amb la pres\xc3\xa8ncia del Gran Duc. El paper de Dafne el va fer la cantant Vittoria Archilei, i el d\'Apolo el compositor Peri._NEWLINE_La m\xc3\xbasica d\'aquesta obra s\'ha perdut, excepte dos extractes descoberts al Conservatori de Brussel\xc2\xb7les, i de fet la primera \xc3\xb2pera que ha sobreviscut fins a l\'actualitat \xc3\xa9s Eur\xc3\xaddice, escrita per Peri i Rinuccini l\'any 1600, pel casament de Maria de Medici amb Enric IV.\n_START_SECTION_\nMecenatge\n_START_PARAGRAPH_\nLa seva activitat com a mecenes no es va circumscriure exclusivament a la m\xc3\xbasica, ja que va fer aportacions financeres a poetes com Giambattista Marino, Gabriello Chiabrera i Giovandomenico Peri.'